**Alajärven, Kauhajoen ja Kauhavan sosiaali- ja terveyskeskusten viikonloppujen kiirevastaanotot siirtyvät Seinäjoelle 5.4.2025**

Alajärven, Kauhajoen ja Kauhavan sosiaali- ja terveyskeskusten viikonloppujen ja arkipyhien kiirevastaanotot siirtyvät 5.4. alkaen hyvinvointialueen yhteiseen kiirevastaanottoon Seinäjoelle. Arkipäivien ja arki-iltojen kiirevastaanotto jatkuu entisellään kaikissa sosiaali- ja terveyskeskuksissa.

Hyvinvointialueen yhteinen kiirevastaanotto toimii Seinäjoen sosiaali- ja terveyskeskuksen kiirevastaanoton tiloissa Y-talossa ja palvelee viikonloppuisin ja arkipyhisin klo 9–18 Alajärven, Ilmajoen, Kauhajoen, Kauhavan, Kurikan, Lapuan ja Seinäjoen sosiaali- ja terveyskeskusten alueiden asukkaita.

Otathan yhteyttä puhelimitse tai chat-palvelun kautta ennen kiirevastaanotolle hakeutumista. Kiirevastaanottojen puhelinnumeroihin ei tule muutoksia. Alajärven, Kauhajoen ja Kauhavan alueiden asukkaat voivat jatkossakin soittaa oman alueensa kiirevastaanoton numeroon. Viikonloppuisin puhelut ohjautuvat automaattisesti yhteisen kiirevastaanoton hoitajille.

**Hyviä kokemuksia yhteisestä kiirevastaanotosta**

Etelä-Pohjanmaan hyvinvointialueen yhteinen viikonloppujen kiirevastaanotto on ollut toiminnassa jo lokakuusta 2024 lähtien. Tähän saakka yhteisellä kiirevastaanotolla on hoidettu Seinäjoen lisäksi Ilmajoen, Kurikan ja Lapuan alueen asukkaita.

Ensimmäisen puolen vuoden aikana yhteisestä kiirevastaanotosta on kertynyt pääosin positiivisia kokemuksia.

* Alussa oli jonkin verran henkilöstöllä huolta aikojen riittämisestä, mutta huoli hälveni nopeasti yhteisen kiirevastaanoton käynnistyttyä. Suurin osa asiakkaista on ollut tyytyväisiä siihen, että kiirevastaanotolle varataan aika, eikä tarvitse istua pitkiä aikoja odotushuoneessa. Vuodenvaihteen ympärillä epidemia-aikana vastaanottoaikojen riittävyys oli vähän haasteellisempaa, mutta viime aikoina tilanne on taas parantunut, kertoo palvelualuejohtaja Pauliina Pippola.

**Näin otat yhteyttä**

Kiirevastaanotto on ajanvarauksellista vastaanottoa ja perustuu ennen vastaanottoa puhelimitse tai chat-palvelussa tehtävään hoidon tarpeen arviointiin. Kiirevastaanotolle voit hakeutua äkillisen sairastumisen, vamman, pitkäaikaissairauden akuutin vaikeutumisen tai äkillisen toimintakyvyn alenemisen vuoksi, jos tilanne vaatii tutkimusta ja hoitoa 0–2 vuorokauden kuluessa. Kiirevastaanottojen aluekohtaiset yhteystiedot löydät hyvinvointialueen verkkosivuilta.

Moniin vaivoihin saat nopeasti apua myös chat-palvelusta, jossa voit asioida OmaEP-mobiilisovelluksella. Chat-palvelussa työskentelee mm. hoitajia ja lääkäreitä. Palvelu on avoinna arkisin klo 8–18 ja viikonloppuisin klo 9–17.

**Lisätietoja medialle:**

Pauliina Pippola, palvelualuejohtaja, 050 4743179

Anu Kaappola, palvelualueylihoitaja, 040 1627315